เล่นตามน้ำ
*ภาพการเล่นในตลาดหุ้นไทยยังอิงตามผลประกอบการของบริษัทจดทะเบียนเป็นส่วนใหญ่ ถึงได้เห็นแรงซื้อแรงขายสลับกันตลอดทั้งวัน จนดัชนีขึ้นมาปิดที่ 1,722 จุด บวกไป 0.84 จุด หรือขึ้นไป 0.05% ด้วยมูลค่า 4.79 หมื่นล้านบาท “โมนิก้า” มองเป็นช็อตของความสบายใจระยะสั้น ๆ เท่านั้น เพราะตอนนี้ดัชนียังมีตัวบิลต์อารมณ์ นักเล่นถึงไม่คิดมากให้เสียเวลา หุ้นตัวไหนมีกระแสจุดติดก็ถูกเคาะขวารัว ๆ ส่วนตัวไหนป้อแป้ก็ถูกขายทิ้งยังไงล่ะเจ้าค่ะ
9 ส.ค. 2561

เจาะกระดาน : โมนิก้าและทีมงาน
*ภาพการเล่นในตลาดหุ้นไทยยังอิงตามผลประกอบการของบริษัทจดทะเบียนเป็นส่วนใหญ่ ถึงได้เห็นแรงซื้อแรงขายสลับกันตลอดทั้งวัน จนดัชนีขึ้นมาปิดที่ 1,722 จุด บวกไป 0.84 จุด หรือขึ้นไป 0.05% ด้วยมูลค่า 4.79 หมื่นล้านบาท “โมนิก้า” มองเป็นช็อตของความสบายใจระยะสั้น ๆ เท่านั้น เพราะตอนนี้ดัชนียังมีตัวบิลต์อารมณ์ นักเล่นถึงไม่คิดมากให้เสียเวลา หุ้นตัวไหนมีกระแสจุดติดก็ถูกเคาะขวารัว ๆ ส่วนตัวไหนป้อแป้ก็ถูกขายทิ้งยังไงล่ะเจ้าค่ะ
*การเล่นหุ้นในจังหวะนี้ “เดี๊ยน” ถึงมองว่าเหมาะกับคนหูตาไวเท่านั้น เพราะปัจจัยรอบด้านยังอึมครึม เห็นได้จากแรงซื้อของต่างชาติ กับกองทุนตัวแสบเริ่มชะลอตัว ทำให้ภาพการปรับตัวขึ้นของดัชนีเริ่มมีจำกัด หากหุ้นตัวไหนที่ผลประกอบการออกมาไม่สวยจะถูกกระหน่ำขายออกมาทันที มิตรรักแฟนเพลงต้องอาศัยจังหวะเล่นตามน้ำเข้าเร็วออกเร็วนะจะบอกให้
*เห็นได้ชัดในรายของ MONO ถูกสาดทิ้งลงกระดานหลังผลงานไตรมาส 2 ลดฮวบ ถึงได้เห็นราคาหุ้นหักหัวลงมาหลังจากที่พยายามไต่ขึ้นไปทดสอบแนวต้าน 2.60 อยู่หลาย ๆ ครั้ง เหตุการณ์ที่เกิดขึ้นมาจากหลาย ๆ ปัจจัยเข้าด้วยกัน ถึงแม้เรตติ้งช่องจะพุ่งกระฉูดแค่ไหน แต่เม็ดเงินโฆษณาที่ยังคงซึมตัว และผลประกอบการที่ไม่โดนใจนักเล่นจึงเป็นคำตอบว่าทำไมวันนี้หุ้นถึงไม่วิ่งไปไหนไกลน่ะสิ
*ผิดหวังกันไปเป็นแถบ ๆ สำหรับ BH เปิดตัวเลขกำไรไตรมาส 2 ออกมาผิดคาดไปไกลโข ถึงถูกเทกระจาดลงมา หลุดเส้นค่าเฉลี่ย 25 วัน ลงมาปิดตลาดที่ 179 บาท ลบไป 7 บาท หรือลงไป 3.76% มูลค่าการซื้อขาย 1.3 พันล้านบาท เมื่อผลงานไม่เริ่ดสะแมนแตนอย่างที่วาดฝันเอาไว้อะไรก็ฉุดไม่อยู่ เทรนราคาหุ้นถึงได้มีแนวโน้มจะร่อแร่ไปอีกนานยังไงล่ะเจ้าค่ะ
*เม้าส์ไปถึงหุ้นโรงพยาบาลอีกตัวที่แตกต่างกันสุดขั้ว อย่าง BCH ทำผลงานไตรมาส 2 โตทะลักถึง 45% เรียกได้ว่าเพอร์เฟ็กต์สุด ๆ ทำให้ราคาหุ้นทะยานขึ้นมาปิดตลาดที่ 17.50 บาท บวกไป 0.70 บาท หรือขึ้นไป 4.17% มูลค่าการซื้อขาย 687.28 ล้านบาท ช็อตที่ต้องมองต่อไปคือภาพของช่วงครึ่งปีหลังที่เป็นไฮซีซั่น ลองคิดเล่น ๆ ขนาดช่วงโลว์ยังโกยทรัพย์ได้ขนาดนี้ เห็นทีจะได้เห็นหุ้นวิ่งขึ้นทดสอบเป้า 19.50 บาทได้แบบไม่ยาก
*ในรายของ PTTGC ที่ดูเหมือนเอฟเฟ็กต์ “สต๊อกลม” ของบริษัทลูกอย่าง GGC จะไม่ระคายผิว ประกาศงบไตรมาส 2 ออกมาโต 64% ทะลุ 1.08 หมื่นล้านบาท วานนี้เห็นหุ้นลงมาปิดที่ 83.75 บาท ลบไป 0.25 บาท หรือลงมา 0.30% ด้วยมูลค่าการซื้อขาย 1.89 พันล้านบาท แต่ไม่ได้ทำให้มุมมองต่อพื้นฐานของหุ้นเปลี่ยนไป เพราะถ้าพื้นฐานของหุ้นดีจริงอะไรก็ฉุดไม่อยู่จริงไหมเจ้าค่ะ
*มาที่ CHEWA ขาขึ้นรอบใหม่ชัดเจน ราคาวานนี้ทะยานขึ้นมาปิดที่ 1.16 บาท บวกไป 0.07 บาท หรือขึ้นไป 6.42% ด้วยมูลค่าการซื้อขาย 46.85 ล้านบาท ทางเทคนิคราคาหุ้นทะลุแนวต้านทุกเส้นขึ้นมาได้ บวกกับผลประกอบการไตรมาส 2 เติบโตกว่า 3 เท่าตัว พ่วงปันผลหุ้นละ 0.05 บาท จุดติดกระแสแบบนี้ เป้าเดิม 1.40 บาทคงไม่ใช่เรื่องยาก ถือเป็นโอกาสเกาะขบวนได้นะเจ้าค่ะ
*ในรายของ III กระชากขึ้นมา 2 วันติด ด้วยมูลค่าการซื้อขายหนาแน่นแบบผิดหูผิดตา ล่าสุดลากขึ้นมาปิดที่ 5.95 บาท บวกไป 0.65 บาท หรือขึ้นไป 12.26% ด้วยมูลค่าการซื้อขาย 159.97 ล้านบาท ยืนเหนือแนวต้าน 5.44 บาท ถือเป็นการตั้งลำใหม่ที่ทำให้ภาพการลงทุนดูดีขึ้นในเชิงเทคนิค ส่วนในด้านพื้นฐาน นักเล่นคงต้องเกาะติดผลงานช่วงครึ่งหลังว่าจะกู้หน้าได้อย่างที่โม้เอาไว้หรือเปล่านะเจ้าค่ะ…อิอิ
*มาดูหุ้นอสังหาริมทรัพย์ อย่าง PF ที่ไต่ราคามาแบบเนิบ ๆ จนล่าสุดกลับมาไล่ราคากันคึกคักอีกครั้ง ดันหุ้นปิดทะยานขึ้นมาอยู่ที่ระดับ 1.03 บาท บวกไป 0.04 บาท หรือขึ้นไป 4.04% ด้วยมูลค่าการซื้อขาย 127.21 ล้านบาท เป็นการปลุกความหวังว่าหุ้นจะสร้างฐานใหม่แถว ๆ 1 บาท หากผลประกอบการออกมาเป็นไปแบบที่คาดการณ์เอาไว้คงจะได้เห็นหุ้นติดลมบนไปอีกนานเจ้าค่ะ
*ปิดท้ายกันที่ AMANAH ผลงานไตรมาส 2 เป็นไปตามคาดพลิกกำไรถึง 38 ล้านบาท ประกอบกับธุรกิจที่ยังไปได้สวย และมีอนาคตไกล วานนี้หุ้นลงมาปิดที่ 1.95 บาท ลบไป 0.31 บาท หรือขึ้นไป 13.72% ด้วยมูลค่าการซื้อขาย 227.93 พันล้านบาท เข้าตำรา sell on fact เพราะก่อนหน้านี้หุ้นวิ่งรับข่าวดีมาพักใหญ่ เมื่อผลงานเป็นไปตามคาดก็ได้เวลาที่ขาเทรดสั้น ๆ จะเก็บเกี่ยวขายรับกำไรเข้ากระเป๋าไปเน้น ๆ น่ะสิเจ้าค่ะ